Diari Oficial de la Generalitat Valenciana


Sumari del DOGV 4099, del 03-10-2001 (2001/9295)

ACORD de 27 de juliol de 2001, de la Comissió Territorial d'Urbanisme de València, relatiu a la modificació denominada Dotacions del Pla General d'Ordenació Urbana de Picanya.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   4099

Data del DOGV
:   03-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9295


Data del document
:   27-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Picanya
    * pla d'urbanisme

ACORD de 27 de juliol de 2001, de la Comissió Territorial d'Urbanisme de València, relatiu a la modificació denominada Dotacions del Pla General d'Ordenació Urbana de Picanya. [2001/X9295]
  
Vist l'expedient remés per l'Ajuntament de Picanya referit a la modificació denominada Dotacions del Pla General d'Ordenació Urbana, a l'efecte de la seua aprovació definitiva, i de conformitat amb el següents:
  
Antecedents de fet
  
Primer. El projecte es va sotmetre a informació pública mitjançant acord del ple de l'Ajuntament en sessió del dia 1 de febrer de 2001. Una vegada transcorregut el corresponent període d'exposició publica (notificat per anunci en el DOGV de data 29 de març de 2001 i en el diari Levante de data 15 de març de 2001), es va aprovar provisionalment pel ple de la corporació local en data 31 de maig de 2001.
  
Segon. El projecte consta de memòria i plànols.
  
Tercer. La present modificació se subdivideix en quatre aspectes:
  
- La modificació del pas subterrani previst en l'actual PGOU la pretensió del qual és suprimir el pas a nivell de la carretera d'Albal en l'accés a la població, i s'estableix una desviació d'aquesta salvant la zona urbana i realitzant la connexió mitjançant un pas subterrani enfrontat amb l'avinguda de la Generalitat Valenciana.
  
La modificació proposa la desviació de la citada carretera abans d'arribar al nucli urbà per la seua zona oest, salvant la línia de ferrocarril per un pas subterrani fins a connectar amb la rotonda corresponent a l'autovia de Torrent.
  
- La variació de determinades dotacions locals, equipaments i reserves de zones verdes. Així mateix es pretén concentrar dependències administratives de l'Ajuntament entorn de l'actual edifici.
  
- Variació de la tipologia de part de l'illa delimitada pels carrers de Xirivella, d'Alaquàs i el passeig de la Primavera, que passa d'habitatge plurifamiliar Dp a habitatge unifamiliar baixa densitat D, qualificació que disposa la resta de l'illa.
  
- Variació de les normes urbanístiques en determinats aspectes relacionats amb les condicions de volum i de forma dels edificis i les condicions estètiques per a la tipologia de residencial plurifamiliar.
  
Quart. Durant la tramitació de l'expedient s'han sol·licitat els informes als organismes següents: Direcció General d'Obres Públiques (Divisió de Carreteres) de la COPUT, Direcció General de Transports de la COPUT, Diputació de València (Servei de Vies i Obres) i FGV, on es dóna audiència a l'Ajuntament de Torrent com a municipi directament afectat en la primera de les modificacions.
  
Així mateix, per part municipal s'ha donat audiència a tots els municipis confrontants (Paiporta, Xirivella, Alaquàs, València i Torrent).
  
Amb data 18 de juliol s'ha rebut l'informe favorable de Ferrocarrils de la Generalitat Valenciana.
  
Amb data 24 de juliol es rep l'informe favorable de Diputació de València, on es comenta que caldrà tenir en compte si el disseny de la rotonda d'enllaç amb l'autovia de Torrent disposarà de suficient capacitat per a absorbir el nou trànsit que es genere.
  
Amb data 23 de juliol de 2001 es rep l'informe favorable del Servei de Planificació de la Direcció General de Transports, ja que s'arreplega el projecte redactat per aquesta Direcció General.
  
Cinqué. Picanya té el Pla General d'Ordenació Urbana homologat amb aprovació definitiva per la Comissió Territorial d'Urbanisme amb data 14 de setembre de 1999.
  
Sisé. La Comissió Informativa de la Comissió Territorial d'Urbanisme de València, en sessió de 24 de juliol de 2001, va emetre l'informe relatiu al projecte que ens ocupa, i es compleix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, de conformitat amb el que estableix l'article 38, per remissió de l'article 55.1, de la Llei 56/94, de 15 de novembre, de la LRAU.
  
Segon. La documentació s'estima suficient, a l'efecte del compliment del que preceptua els articles 27 i 28 de la LRAU.
  
Tercer. Les consideracions que s'han de realitzar sobre les modificacions preteses són les següents:
  
1. La primera de les modificacions es tracta de la creació d'un ramal de desviació de la carretera d'Albal a Picanya cap a l'oest, de manera que mitjançant un pas subterrani que salve la línia de ferrocarril i que connecte amb la rotonda d'accés de l'autovia a Torrent (CV-33).
  
El criteri de la modificació pretesa és coherent des del punt de vista urbanístic, ja que la proposta inclosa en l'actual PGOU suposaria introduir directament en el nucli urbà un important increment de trànsit amb els consegüents problemes de congestió, en connectar la desviació amb el centre de la població.
  
Amb la nova proposta s'evitaria aquest fet en portar el trànsit de la citada carretera fins a l'accés que l'autovia disposa per a connectar amb la població de Picanya de manera que des d'allí es canalitzaria cap a les distintes zones del nucli urbà.
  
Ara bé aquest tema ha de ser estudiat pels departaments corresponents de carreteres i transports i conegut pel municipi de Torrent al mateix temps que el ramal de desviació s'inclou en el dit terme municipal.
  
2. Pel que fa a la segona de les modificacions s'inclouen les variacions següents:
  
- Variació de residencial baixa densitat a dotació local ?equipament- d'una illa situada entre l'av. de Blasco Ibáñez i el c/ de Maria Moliner.
  
- Variació d'equipament local a zona verda local de part d'una illa que dóna al passeig de la Primavera.
  
- Variació de zona verda local a equipament local d'una illa que dóna al passeig de la Primavera.
  
- Variació de dotació local ?equipament- a parcel·la residencial privada de baixa densitat de part d'una illa que dóna a l'avinguda del Nou d'octubre i l'avinguda de les Germanies.
  
- Variació de zona verda local a equipament local d'una illa que dóna a l'avinguda del Mediterrani.
  
- Variació d'equipament docent a dotació local ?equipament- de part d'una illa que dóna als carrers de l'Alqueria de la Mangarrota, l'Alqueria de Pròsper i l'Alqueria de la Rulla.
  
- Variació de sòl destinat a viari públic ?aparcament- a dotació pública -equipament- situat al costat de l'Ajuntament actualment existent.
  
Ja que es produeix amb aquesta modificació desafectació de la destinació pública de terreny en un dels casos anteriorment citat, s'ha de mantenir la proporció i la qualitat de les dotacions públiques previstes segons estableix l'article 55.3 de la Llei 6/94, de 15 de novembre, de la Generalitat Valenciana, Reguladora de l'Activitat Urbanística.
  
La comparació numèrica és la següent:
  
 Pla general Modificació Variació
  
Xarxa primària
  
Equip. docent 6,11 ha 5,57 ha - 0,54 ha
  
Equip. esportiu 8,31 ha 8,00 ha - 0,31 ha
  
Xarxa local
  
Dotacions locals 4,32 ha 5,10 ha + 0,78 ha
  
Zones verdes 15,01 ha 15,18 ha + 0,17 ha
  
TOTAL + 0,10 ha
  
Amb això queda justificat el manteniment de la proporció i qualitat de les dotacions públiques.
  
3. La modificació de la tipologia corresponent a part de l'illa delimitada pels carrers de Xirivella, d'Alaquàs i el passeig de la Primavera, que passa d'habitatge plurifamiliar 2Dp a habitatge unifamiliar baixa densitat D, no presenta cap problema al mateix temps que la resta de la dita illa disposa ja d'aquesta tipologia d'habitatge unifamiliar baixa densitat D.
  
4. Pel que fa a la quarta modificació es tracta de la modificació de dos articles de les Normes Urbanístiques del PGOU, concretament dels articles 6.21.B i 6.22.2.
  
En el primer d'aquests es modifica l'alçària màxima total de l'edificació de 10 a 12 m en el cas d'existència d'àtics ?mantenint-se les dues plantes com a nombre màxim de plantes, i es permeten els àtics entre el forjat del sostre de la segona planta i l'últim de coberta.
  
S'estableixen els elements de construcció permesos sobre l'alçària de cornisa, i s'estableixen les condicions límit per a les vessants de cobertes inclinades, àtics i baranes de protecció o rematades ornamentals.
  
S'elimina la possibilitat de proposar solucions alternatives a les reculades de façanes mitjançant estudis de detall.
  
En l'article 6.22.2 s'introdueix la condició que les volades o els cossos ixents en façana només es poden realitzar a partir de 2,80 m d'alçària sobre rasant.
  
El conjunt d'aquests aspectes s'entenen referits a la millora i a la concreció d'aspectes relatius a l'ordenació detallada.
  
Quart. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en sessió de 27 de juliol de 2001, acorda:
  
Aprovar definitivament la modificació denominada Dotacions del Pla General d'Ordenació Urbana de Picanya.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de la recepció de la present notificació.
  
Tot això sense perjudici que s'hi puga exercir qualsevol altre recurs que s'estime oportú.
  
València, 27 de juliol de 2001.- El secretari de la Comissió Territorial d'Urbanisme: José Manuel Palau Navarro.